Iffaċċjat bi kriżi fil-Partit Nazzjonalista wara li nqabad kif kien qed jieħu flejjes kbar mingħand negozjanti biex iħallas il-pagi ta' wħud mill-ogħla uffiċjali tiegħu, Simon Busuttil għamel l-istess kif kien għamel Lawrence Gonzi għaxar snin ilu: ħatar Kummissjoni. Donnha l-attitudni ftit li xejn inbidlet fil-Partit Nazzjonalista filwaqt li jkunu fil-bwiet ta' negozjanti kbar meta jinqabdu jgħidu li se jagħmlu xi ħaġa. Kien f'Awwissu tal-2007 li f'pajjiżna faqqa skandlu għaliex Joe Saliba, eks Segretarju Ġenerali tal-Partit Nazzjonalista kien qed jgħaddi l-btajjel tiegħu fuq il-yacht tal-kuntrattur Żaren Vassallo fl-istess żmien li kien qed jirbaħ kuntratti pubbliċi kbar u li kien involut fil-bini tad-Dar Ċentrali. Dakinhar Lawrence Gonzi rreaġixxa billi qal li kien se jikteb lil Alfred Sant, Kap tal-Oppożizzjoni dak iż-żmien, u jgħidlu li kien se jwaqqaf Kummissjoni b'rabta mal-finanzjament tal-partiti u t-trasparenza. Ma kinetx l-ewwel Kummissjoni għax il-finanzjament tal-partiti kien ilu fuq l-aġenda. L-istess għamel Simon Busuttil wara li nhar il-Ħadd inqabad li tad-DB Group ħallsulu, għax talabhom hu, il-pagi tas-Segretarju Ġenerali u l-Kap Eżekuttiv. Qal li se jaħtar lill-eks Imħallef Giovanni Bonello jmexxi Kummissjoni u r-rakkomandazzjonijiet li se tagħtih fuq il-finanzjament tal-partiti jimplimentahom. Saħansitra qal li se jimplimentahom mingħajr lanqas biss għadu rahom. Iżda, minn għaxar snin ilu 'l hawn iċ-ċirkostanzi nbidlu għax pajjiżna daħħal liġi tal-finanzjament tal-partiti li l-Partit Nazzjonalista ta' Simon Busuttil qed jagħmel minn kollox biex jevita. Franco Debono, eks deputat Nazzjonalista, li kkampanja ħafna favur din il-liġi qal li l-Partit Nazzjonalista issa mhux jagħmel Kummissjoni jrid iżda josserva l-liġi li hemm fis-seħħ. "Saħħa f'25 sena ta' gvern naqsu milli jagħmlu din il-liġi, anke jekk jien fl-2012 ippreżentajt abbozz minn fosthom fil-Parlament, l-inqas li issa jistgħu jagħmlu hi li josservawha," qal Debono f'kummenti lill-gazzetta KullĦadd. "Dakinhar, dak li ressaqt jien injorawh," qal Debono li kien qed jitkellem dwar perjodu meta Simon Busuttil kien delegat speċjali tal-Prim Ministru Gonzi. Debono nnota li l-liġi hija waħda tajba u għaqlija. "Din il-liġi mhux biss hija frott ta' ħafna xogħol min-naħa tiegħi fuq medda ta' snin, iżda wkoll frott ta' konsultazzjoni pubblika, kif ukoll xogħol mill-Ministru Owen Bonnici u mill-Parlament kollu li wara kollox approva din il-liġi unanimament," kompla jirrimarka dwar liġi li għandha l-approvazzjoni ta' istituzzjonijiet internazzjonali bħal Greco. "Wara dak li qed jiġi rappurtat li seta' ġara wieħed irid jiffoka mhux kif se jċaqlaq l-lasti billi jipprova jagħti xi impressjoni li l-liġi mhix tajba u għandha tinbidel, iżda fuq l-infurzar. Għax din hi liġi tajba u li għandha tkun infurzata. Mela tajjeb niffukaw f'dan il-mument fuq kif din il-liġi għandha tiġi rispettata u osservata," sostna l-avukat Debono. Fl-aħħar jiem anke l-Partit Laburista kellu kliem iebes għall-attitudni li ħa Simon Busuttil. "Wara li nqabad jikser il-liġi tal-finanzjament tal-partiti li l-Partit Nazzjonalista dejjem kaxkar saqajh dwarha, issa Simon Busuttil ħatar Kummissjoni dwar il-finanzjament tal-partiti. Simon Busuttil hu falz meta jgħid li din hija sistema li wiret u jrid jirranġaha," qal il-Partit Laburista. Fakkar kif Busuttil kellu erba' snin biex jirranġaha u m'għamel xejn. "Minflok, investa ħinu biex joħloq sistema ta' ċedoli biex idur mal-liġi u issa nqabad b'sistema ta' invoices foloz għal servizzi li qatt ma ngħataw," qal il-Partit Laburista.